Siin, Rootsis elades ei ole minust saanud erilist ööelu  (õhtuse/öise kultuurielu) nautijat, sest siin on kõik need asjad kuidagi teistmoodi. Ma ei olegi veel selgusele saanud, et kas see on mingi väikelinna fenomen või ongi igal pool niiviisi nagu ma seda siin meie linnakeses senini kogenud olen. Kui eilset õhtut mitte kaasa arvata, siis olen ma siin elatud aja jooksul vaid üks kord nö. "väljas käinud" ja sedagi ööklubis. Uhh! Ööklubis! Seda siis sellepärast, et J.-i rollimängu-sõbrad käivad just nimelt ööklubis. Ja üleüldse tundub, et kogu meie linnakese noorsugu (st  inimesed vanuses 18-45) käivadki igal nädalavahetusel ööklubis. Või kui nüüd aus olla, siis on neid klubisid vist lausa kolm siin, aga mul pole tegelikult päris täpset ülevaadet.  Eestis ehk siis täpsemalt Tartus elatud aja jooksul õnnestus mul kaks korda Club Tallinnas käia, ühel korral vedasid kursaõed mu sinna ja teisel korral juhtus kogemata. Sel teisel korral oli seal mingi elektroonilise muusika üritus, mis lõppkokkuvõttes mulle vägagi meeldis, nii et millegi üle mul kurta ei ole.  Kui ma olin  juba aasta siin elanud ja suvel Eestis olin, siis viis K.K. mu Atlantisesse. See oli muidugi omaette elamus, sest mina olin endale kuulujuttude järgi Atlantist ette kujutanud kui glamuurseimat ja parimat klubi Tartus. Kui saab glamuuriks pidada kampa purjus teismelisi ja jubedat muusikat, siis olgu pealegi…  Aga mitte Tartust ei tahtnud ma rääkida (no hea küll, tegelikult tahan ju kogu aeg, aga see selleks) vaid hoopis sellest, kuidas rootsi noored oma nädalavahetust veedavad. Räägin siis sellest, mida  ma näinud olen, seega ma otse loomulikult üldistan. Nädalavahetus algab sellest, et tuleb minna kauplusesse Systembolaget ja osta suuremas koguses alkoholi ja seda tuleb teha aegsasti, sest tavapoodides ju kangemat alkoholi ei müüda (kangema all pean silmas jooke nagu eesti mõistes tavaline õlu ja siider). Kas see on hea või halb on hoopis teine teema…  Kui õhtu käes, siis kogunetakse kellegi juurde koju ning algab pidu st juuakse alkoholi, vesteldakse ja väga-väga tihti sisustatakse aega  arvuti(teleka)mängudega - kõik mis kaasneb Wii ja xbox360-ga jne. Ving ja hala… aga see on minu meelest kõige veidram variant üldse, et pidust/joogist meeleolu luua. Aga ega siis maitse üle ei vaielda. Teine tegevus, mida näinud olen, on see, et vaadatakse youtube'ist videoklippe (umbes selliseid), naerdakse, kommenteeritakse. No mõnes mõttes on seegi ju lausa organiseeritud tegevus, seega on see vast üldises plaanis üsnagi võrreldav näiteks lauamängude või seltskonnamängudega. Nii, et mingi sotsiaalne efekt asjal ikka on…  Lõpuks, kui kell on umbes üks, minnakse ööklubisse.